
U z n e s e n i e 
Výboru Národnej rady Slovenskej republiky
pre nezlučiteľnosť funkcií
z 1.októbra 2024

v konaní vo veci ochrany verejného záujmu a zamedzenia rozporu záujmov 
č. VP/114/24/K voči verejnej funkcionárke Elene Michaldovej, členke dozornej rady Technická inšpekcia a. s. 
     
Výbor Národnej rady Slovenskej republiky 
     pre nezlučiteľnosť funkcií

A.  k o n š t a t u j e,  ž e   

1. v konaní č. VP/10/24/K rozhodnutím zo dňa 23. apríla 2024, ktoré nadobudlo právoplatnosť 3. júna 2024 Výbor Národnej rady Slovenskej republiky pre nezlučiteľnosť funkcií uložil verejnej funkcionárke Elene Michaldovej, členke dozornej rady Technická inšpekcia, a. s. Bratislava pokutu v súlade s čl. 9 
ods. 10 písm. a) ústavného zákona č. 357/2004 Z. z. o ochrane verejného záujmu pri výkone funkcií verejných funkcionárov v znení neskorších predpisov za porušenie 
čl. 7 ods. 1 ústavného zákona č. 357/2004 Z. z. o ochrane verejného záujmu pri výkone funkcií verejných funkcionárov v znení neskorších predpisov z dôvodu, že verejná funkcionárka, ktorá sa ujala verejnej funkcie 11.11.2023, nepodala oznámenie funkcií, zamestnaní, činností a majetkových pomerov za kalendárny rok 2022 do 30 dní odo dňa ujatia sa verejnej funkcie (do 11.12.2023),

2. verejná funkcionárka Elena Michaldová, členka dozornej rady Technická inšpekcia 
a. s. tým, že oznámenie funkcií, zamestnaní, činností a majetkových pomerov za kalendárny rok 2023 nepodala do 30. apríla 2024, ale predmetné oznámenie podala 9.5.2024, opäť porušila čl. 7 ods. 1 ústavného zákona č. 357/2004 Z. z. o ochrane verejného záujmu pri výkone funkcií verejných funkcionárov v znení neskorších predpisov;

B.  v y s l o v u j e   s t r a t u   v e r e j n e j   f u n k c i e

verejnej funkcionárke Elene Michaldovej, členke dozornej rady Technická inšpekcia a. s. 
podľa čl. 9 ods. 8 písm. a) ústavného zákona č. 357/2004 Z. z. o ochrane verejného záujmu pri výkone funkcií verejných funkcionárov v znení neskorších predpisov, keďže sa v predchádzajúcom konaní č. VP/10/24/K proti verejnej funkcionárke počas jedného funkčného obdobia právoplatne rozhodlo, že porušila povinnosť ustanovenú ústavným zákonom 
č. 357/2004 Z. z. o ochrane verejného záujmu pri výkone funkcií verejných funkcionárov v znení neskorších predpisov;

C.  p o v e r u j e 

predsedníčku výboru 

1. vyhotovením písomného rozhodnutia podľa časti A a B tohto uznesenia v súlade 
s čl. 9 ods. 6 ústavného zákona č. 357/2004 Z. z. o ochrane verejného záujmu pri výkone funkcií verejných funkcionárov v neskorších predpisov,
2. v súlade s čl. 10 ods. 1 ústavného zákona č. 357/2004 Z. z. o ochrane verejného záujmu pri výkone funkcií verejných funkcionárov v znení neskorších predpisov predložením písomného rozhodnutia na schválenie Národnej rade Slovenskej republiky na najbližšiu schôdzu Národnej rady Slovenskej republiky;

D.  o z n a m u j e,  ž e 

dotknutá verejná funkcionárka môže podať podľa čl. 10 ods. 2 ústavného zákona 
č. 357/2004 Z. z. o ochrane verejného záujmu pri výkone funkcií verejných funkcionárov v znení neskorších predpisov návrh na preskúmanie rozhodnutia Výboru Národnej rady Slovenskej republiky pre nezlučiteľnosť funkcií, ktorým bola vyslovená strata verejnej funkcie na Ústavný súd Slovenskej republiky v lehote 30 dní odo dňa doručenia rozhodnutia 
podľa čl. 10 ods. 1 ústavného zákona č. 357/2004 Z. z. o ochrane verejného záujmu pri výkone funkcií verejných funkcionárov v znení neskorších predpisov. 

